钦定古今图书集成/明伦汇编/官常典/第705卷 > 性理会通 > 《论龚胜》
## 钦定古今图书集成/明伦汇编/官常典/第705卷 > 性理会通 > 《论龚胜》

涑水司马氏曰：“王莽慕龚君宾之名，訹以尊爵厚禄，
劫以淫威重势，而必致之。君宾不胜逼迫，绝食而死，
班固以薰膏之语讥焉，未闻有为辨之者也，可不大
哀欤！昔者纣为不道，毒痡四海，武王不忍天下困穷而征之，斯则有道天子，诛一乱政之匹夫尔，于何不
可？而伯夷、叔齐深非之，义，不食周粟而饿死，狷隘如
此，仲尼犹称之曰‘仁’，以为不殒其节而已。况于王莽
凭汉累世之恩，因其继嗣衰绝，饰诈伪而盗之，又欲
诬洿清士，以其臭腐之爵禄，甘言谀礼，期于必致，不
可以智免，不可以义攘，则志行之士，舍死何以全其
道哉？或者谓其不能黜芳弃明，保其天年。然则虎豹
之鞹，何以异于犬羊之鞹？庸人之行”，孰不如此？又责
其不诡辞曲对，若薛方然，然则将未免于谄，岂曰能
贤？故君宾遭遇无道，及此穷矣。失节之徒，排毁忠正
以遂己非，不察者又从而和之。太史公称伯夷、叔齐
不有孔子，则西山之饿，夫谁识知之？信矣哉！